**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: VFO/362-3/2016.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2016. május 26-i nyilvános ülésére**

**Tárgy:** A temetőkről és a temetkezési tevékenységről szóló 19/2000. (XI. 30.) rendelet módosítása

**Az előterjesztő:** Papp Gábor polgármester

**Készítette:**  Babics Tamás környezetvédelmi ügyintéző

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A temetőről és a temetkezési tevékenységről szóló rendelet, és ehhez kapcsolódóan a közszolgáltatás ellátása és biztosítása - többek között az időközben bekövetkezett jogszabályváltozások miatt is - felülvizsgálatra szorul.

A témakört a temetőkről és a temetkezésről szóló 1999. évi XLIII. törvény, illetve a temetőkről és a temetkezésről szóló 1999. évi törvény végrehajtásáról szóló 145/1999. (X.l.) Korm. rendelet szabályozza. A módosítandó önkormányzati rendeletet tájékoztatásul csatoljuk.

Hévíz Város Önkormányzat Képviselő-testülete 120/2016. (IV.28.) számú határozatában elrendelte a köztemetőben a kiemelt temetési hely kijelölését. A képviselő-testületi vitán a dísz- ill. gyermeksírhely temetési hely külön megjelölésének törlése is szóba került.

A környező temetőkben a temetkezések alkalmával több olyan díjfizetésre kötelezik a temetkezési szolgáltatást végzőket, melyeket Hévízen nem alkalmazunk. Ezek: halott-hűtő használati díj, ravatalozó használati díj, egyéb eszközökért kért díjak.

A fenti indokok alapján a temetőkről és a temetkezési tevékenységről szóló 19/2000. (XI. 30.) szóló önkormányzati rendelet néhány pontjának módosítására teszünk javaslatot.

A teljes rendeleti szabályozás felülvizsgálata is szükséges (ami hosszabb időt vesz igénybe), ezért a fent említett képviselő-testületi határozat végrehajthatósága miatt, jelen módosítási javaslat csak a határozatban foglaltakra terjed ki.

A rendelettervezet indokolása:

1. §. A módosítással törlésre kerül a dísz- ill. gyermeksírhely kategória, és bevezetésre kerül a kiemelt temetkezési hely kategória.

2.-6. §. A dísz- ill. gyermeksírhely fogalmak törlése a vonatkozó szakaszokban.

7. §. A ravatalozó használata eddig díjmentes volt, a bevezetésre kerülő temetői szolgáltatási díj része lesz a továbbiakban a ravatalozó használata, tehát díjfizetési kötelezettség fog keletkezni.

8. §. A temető szolgáltatás nevesítésére kerül sor.

9. §. A temetési helyek megváltási díját és a temetői szolgáltatás díját tartalmazó melléklet aktualizálása különösen a kiemelt új kategóriaként megjelenő kiemelt temetkezési hellyel.

10. §. A díszsírhelyekről szólló rendelkezés hatályon kívül helyezése.

11. §. a rendelet hatálybalépését szabályozó rendelkezés.

**Tisztelt Képviselő-testület!**

Kérjük a rendelettervezet megvitatását és elfogadását. A döntés minősített többséget igényel.

**2.**

**Hévíz Város Önkormányzat Képviselő-testületének**

**…/….(…) önkormányzati rendelet**

**a temetőkről és a temetkezési tevékenységről szóló 19/2000. (XI. 30.) rendelet módosításáról**

Hévíz Város Önkormányzat Képviselő-testülete a temetőkről és a temetkezésről szóló 1999. évi XLIII. tv. 41. § (3) bekezdésében kapott felhatalmazás alapján és az Alaptörvény 32. cikk (2) bekezdésében meghatározott feladatkörében eljárva a kővetkezőket rendeli el:

**1.§** A temetőkről és a temetkezési tevékenységről szóló 19/2000. (XI. 30.) rendelet (továbbiakban Ör.) 3.§ (1) bekezdése helyébe a következő rendelkezés lép:

„ 3. § (1) A temetőket sírhelytáblákra, felnőtt sírhely, urnasírhely, sírbolt, hősi sír és kiemelt táblákra lehet felosztani. A sírhely táblák olyan külön temető részeket jelentenek, amelyeket a nyugvási idő elteltével, szabályszerű eljárás mellett ki lehet üríteni, és temetés céljából újból igénybe lehet venni.”

**2. §** Az Ör. 3. § (2) bekezdése helyébe a következő rendelkezés lép:

„ (2) Külön sírhely táblákat kell kijelölni a felnőttnek, valamint a halva születettnek, az elvetélt magzatok és a csonkolt testrészek eltemetésére.”

**3. §** Az Ör. 3. § (4) bekezdése helyébe a következő rendelkezés lép:

„(4) A sírbolt helyeket külön kell megjelölni és azokról sírhely könyvet kell felfektetni. A sírhelyek beosztását, számozását, megjelölését a GAMESZ állapítja meg és hajtja végre.”

**4. §** Az Ör. 4. § (2) bekezdése helyébe a következő rendelkezés lép:

„ (2) Az egyszeri megváltás időtartama:

*a)* felnőtt egyes és kettes sírhely 25 év, illetőleg az utolsó koporsós rátemetés napjától számított 25 év;

*b)* urnafülke és urnasírhely 10 év;

*c)* urnasírbolt 25 év;

*d)* sírbolt egyes és kettes 60 év.”

**5. §** Az Ör. 5. § (2) bekezdése helyébe a következő rendelkezés lép:

„ (2) A temetőben lévő sírgödrök méretei a következők:

*a)* egyes sír 2,20 m hosszú, 1 m széles és 2 m mély;

*b)* kettős sír 2,20 m hosszú, 2 m széles és 2 m mély;

*c)* urnafülke 30 x 30 cm belső méret;

*d)* urnasírhely 0,7 m hosszú, 0,9 m széles, 1 m mély;

*e)* sírbolt 2,5 m hosszú, 1,5 m széles, 2 m mély.”

**6. §** Az Ör. 7. § (3) bekezdése helyébe a következő rendelkezés lép:

„ (3) Felnőtt sírhelybe 6 urna is elhelyezhető díjfizetés ellenében.”

**7. §** Az Ör. 11. § (1) bekezdése helyébe a következő rendelkezés lép:

„(1) A ravatalozó használata kötelező, halottakat háznál ravatalozni tilos.”

**8. §** Az Ör. 11. §-a következő (6) bekezdéssel egészül ki:

„ (6) A temetői szolgáltatásokért szolgáltatási díjat kell fizetni. A szolgáltatási díjakat a rendelet 1. melléklete tartalmazza.”

**9. §** Az Ör. 1. melléklete az 1. melléklete szerint módosul.

**10. §** Hatályát veszti az Ör. 10. §-a.

**11. §** Ez a rendelet a kihirdetését követő napon lép hatályba és a hatályba lépését követő napon hatályát veszti.

dr. Tüske Róbert Papp Gábor

jegyző polgármester

1. melléklet a …/…. (.. . ..) Ör-hez.

„1. melléklet a 19/2000. (XI.30.) önkormányzati rendelethez

**1. Hévíz Város Önkormányzata temetési hely megváltási díjai**

|  |  |  |
| --- | --- | --- |
|  | **A** | **B** |
| sorszám | **Megnevezés** | **Díj Forint** |
| 1. | Sírhely, felnőtt, egyes 25 évre | 25.000 |
| 2. | Sírhely, felnőtt, egyes 25 évre, kiemelt helyen | 50.000 |
| 3. | Sírhely, felnőtt kettes 25 évre | 50.000 |
| 4. | Sírhely, felnőtt kettes 25 évre, kiemelt helyen | 100.000 |
| 5. | Urnafülke megváltása 25 évre | 30.000 |
| 6. | Urnasírbolt (2 urna) 25 évre /rézsű/ | 60.000 |
| 7. | Sírbolthely (kripta), egyes 60 évre | 100.000 |
| 8. | Sírbolthely (kripta), egyes 60 évre, kiemelt helyen | 200.000 |
| 9. | Sírbolthely (kripta), kettes 60 évre | 200.000 |
| 10. | Sírbolthely (kripta), kettes 60 évre, kiemelt helyen | 400.000 |

A temetési hely megváltási díja ÁFA mentes szolgáltatás.

**2. Hévíz Város Önkormányzata** **temetői szolgáltatás díjai**

|  |  |  |
| --- | --- | --- |
|  | **A** | **B** |
| sorszám | **Megnevezés** | **Díj Forint** |
| 1. | A temetkezési szolgáltatók által fizetendő létesítmény igénybevételi díj temetésenként (a díj magába foglalja a temetőben lévő közművek (villany), ravatalozó használat, valamint a hulladékszállítás és ártalmatlanítás költségét is.) | 20.000+ÁFA |
| 2. | A halott hűtő bérleti díja (Forint/nap), maximum 7 nap | 5.000+ÁFA |
| 3. | Sírköves vállalkozó által fizetendő temető fenntartási hozzájárulás. A díj egyúttal tartalmazza a síremlék felállítási engedély díját is | 5.000+ÁFA |
| 4. | Köztemetőkből többlet föld elszállítása és elhelyezése építményes sír esetén (Forint/sírhely) | 10.000+ÁFA |

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: Rendeletalkotás a temetőkről és a temetkezésről

**Társadalmi-gazdasági hatása:** A rendelet alkotásban foglaltak a köztemetőkben alkalmazott temetői díjak megállapításával a fenntartási költségek mérséklése érhető el.

**Költségvetési hatása**: a díjtételek változása költségvetési bevételt generál.

**Környezeti, egészségi hatása**: Nincs

**Adminisztratív terheket befolyásoló hatása:** A rendelettervezetben foglaltak végrehajtása csekély adminisztratív terhekkel jár.

**Egyéb hatása**: Nincs

**A rendelet megalkotásának szükségessége**: A rendelet alkalmazása során felmerült fenntartói észrevételek megalapozottsága.

**A rendelet megalkotása elmaradása esetén várható következmények**: A fenntartás üzemeltetés során a költségvetést érintő többletigények keletkezhetnének.

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**3.**

**Bizottsági állásfoglalás**

**4.**

**Mellékletek**

Hatály: 2014.III.15. -

**Hévíz Város Önkormányzat Képviselő-testületének 19/2000. (XI. 30.) önkormányzati rendelete**

**a temetőkről és a temetkezés rendjéről[[1]](#footnote-1)**

Hévíz Város Önkormányzat a temetőkről és a temetkezésről szóló 1999. évi XLIII. törvény és a végrehajtásáról kiadott 145/1999. (X. 1.) Korm. rendelet alapján az alábbi Önkormányzati rendeletet alkotja:

***Általános rendelkezések***

**1. §** (1) A rendelet hatálya kiterjed Hévíz Város Önkormányzat igazgatási területén az 1223., 1224. hrsz-ú és az egregyi település részen a 023. hrsz. alatt lévő temetőkre.

(2) Hévíz város közigazgatási területén lévő temetők:

*a)* Árpád utcai temető,

*b)* Egregyi település részen lévő temető.

(3) Köztemető, amelyet azzal a céllal létesítettek, vagy létesítenek, hogy abba bárki - felekezeti vagy egyéb feltételekre tekintet nélkül - eltemethető legyen.

(4) A köztemető fenntartásáról Hévíz Város Önkormányzat Gazdasági, Műszaki Ellátó Szervezete (a továbbiakban: GAMESZ) gondoskodik.

(5) Temető létesítéséhez, bővítéséhez, részben vagy egészben való megszűntetéséhez az Általános Rendezési Tervben meghatározottak, és az Állami Népegészségügyi és Tisztiorvosi Szolgálat nyilatkozata szerint, Hévíz Város Önkormányzat Képviselő-testülete határozata szükséges.

(6) A temetőkben világi, valamint egyházi szertartással történő temetés egyaránt lebonyolítható.

**2. §** (1) Halottakat eltemetni, az elhamvasztott halottak maradványait tartalmazó urnákat elhelyezni - a (2) bekezdésben foglaltak kivételével - csak temetőben szabad.

(2) A hamvasztásos temetésről gondoskodó személy részére a hamvakat tartalmazó urnát, kívánságára - az átvétel egyidejű igazolásával - ki kell adni, és ennek megtörténtét a nyilvántartásba fel kell jegyezni. A kiadott urnát a hozzátartozó a kegyeleti igények és feltételek betartásával köteles eltemetni vagy elhelyezni.

(3) A temetkezési tennivalókat - hozzátartozó hiányában - közköltségen történő temetéskor a GAMESZ által megjelölt szerv köteles elvégeztetni.

***A temető területének felosztása***

**3. §** (1) A temetőket sírhelytáblákra, felnőtt sírhely, gyermek sírhely, urnasírhely, sírbolt, hősi sír és dísz sír táblákra lehet felosztani. A sírhely táblák olyan külön temető részeket jelentenek, amelyeket a nyugvási idő elteltével, szabályszerű eljárás mellett ki lehet üríteni, és temetés céljából újból igénybe lehet venni.

(2) Külön sírhely táblákat kell kijelölni a felnőttnek, a 10 éven alul gyermeknek, valamint a halva születettnek, az elvetélt magzatok és a csonkolt testrészek eltemetésére.

(3) A táblákat folyószámmal ellátott sorokra és a sorokon belül sorszámozott temetési helyekre (sírhelyekre) kell felosztani.

(4) A dísz sírhelyeket, sírbolt helyeket külön kell megjelölni és azokról sírhelykönyvet kell felfektetni. A sírhelyek beosztását, számozását, megjelölését a GAMESZ állapítja meg és hajtja végre.

(5) A sírhelyeket a betemetés alatt álló sírhely táblákban folytatólagos sorrendben kell felhasználni. Az elhaltakat a bejelentés időpontja szerint, a sorrendben következő sírhelyekre (urna sírhelyekre) kell temetni. Ez nem vonatkozik a családi (kettős) sírhelyre (sírboltra) és a mélyített sírba történő temetésekre.

(6) A betelt sírhely táblákat az utolsó temetés napjával le kell zárni. A lezárt sírhelytáblákba csak rátemetéssel, családi sírba vagy sírboltba lehet temetni.

(7) Az elhamvasztott halottak hamvait tartalmazó urnákat a temetőn belül:

*a)* urnafülkében,

*b)* urnasírhelyben,

*c)* urnasírboltban,

*d)* koporsós temetési helyen rátemetéssel

lehet elhelyezni.

(8) Lezárt temetőből és a temetői táblákból a holttest maradványokat exhumálás útján lehet áthelyezni a használatban lévő temetőbe.

(9) A sírhely, a sírbolt, az urnafülke és az urnasírhely, valamint az azokon felállított emlékmű sem csere, sem adásvétel vagy egyéb jogügylet tárgya nem lehet.

***Sírhelyek, sírboltok használati ideje***

**4. §** (1) Az egyes temetési helyeket az elhunyt hozzátartozóinak, illetve az eltemetést végeztetőnek meg kell váltani, és ezzel a temetési hely felett rendelkezési jogosultságot szereznek. A temetési hely feletti rendelkezési jogosultság kezdő időpontja a megváltás napja.

(2) Az egyszeri megváltás időtartama:

|  |  |
| --- | --- |
| - díszsírhely | határidő nélküli |
| - felnőtt egyes és kettes sírhely | 25 év, illetőleg az utolsó koporsós rátemetés napjától számított 25 év |
| - gyermek sírhely | 10 éves korig 25 év |
| - urnafülke és urnasírhely | 10 év |
| - urnasírbolt | 25 év |
| - sírbolt egyes és kettes | 60 év |

(3) A temetési helyek megváltási díjait e rendelet melléklete tartalmazza. A további használat azonos időtartammal, ismételten megváltható.

(4) A temetési rendeltetésre használt helyet csak elhunyt részére lehet megváltani, kivéve a családi (kettős) sírhelyet és a sírbolt építésére szolgáló sírhelyet.

(5) A temetkezésre használt helyek magánszemélyek között adásvétel tárgyát nem képezhetik. Amennyiben a nyilvántartó könyvben feltüntetett birtokos elhunyt, annak örökösei (jogutódjai) jogosultak a birtoklására.

(6) A megváltott, de fel nem használt temetési helyet - a temető fenntartója - a rendelkezésre jogosult kérelmére köteles visszaváltani, és a befizetett díj időarányos részére visszatéríteni. A visszatérítendő díj összegét a visszatérítéskor hatályban lévő díjtételek alapulvételével kell megállapítani.

(7) A (2) bekezdésben meghatározott időtartam elteltével a temető üzemeltetője a temetési hely birtokosát, hozzátartozóját, ennek jogutódját köteles értesíteni, hogy a sírhely használati ideje lejárt és az újra megváltható.

**5. §** (1) A felnőtt sírok egymástól 60 cm távolságra, a gyermeksírok pedig 40 cm távolságra helyezkedhetnek el. A sorok közötti távolság 60 cm, a sírhelytáblák között legalább 4 m széles utat kell hagyni.

(2) A temetőben lévő sírgödrök méretei a következők:

|  |  |
| --- | --- |
| - egyes sír | 2,20 m hosszú, 1 m széles és 2 m mély |
| - kettős sír | 2,20 m hosszú, 2 m széles és 2 m mély |
| - gyermek sír | 1,70 m hosszú, 0,8 m széles, 1,50 m mély |
| - urnafülke | 30x30 cm belső méret |
| - urnasírhely | 0,7 m hosszú, 0,9 m széles, 1 m mély |
| - sírbolt | 2,5 m hosszú, 1,5 m széles, 2 m mély |

(3) Koporsós temetés esetén a sírgödröt úgy kell mélyíteni, hogy a felülre kerülő koporsó aljzata legalább 1,6 m mélységbe kerüljön.

(4) Sírboltot az építési és közegészségügyi szabályok betartásával, a temető fenntartójának hozzájárulásával, a temetők erre kijelölt helyein, építési engedély alapján lehet létesíteni.

(5) A sírbolt fenntartásáról az építési engedély jogosítottja, annak elhalálozása után pedig a legközelebbi hozzátartozója köteles gondoskodni.

***A temető megtelt részeinek lezárása és újbóli felhasználása***

**6. §** (1) Amikor a sírhelytábla megtelik, a temető fenntartója előterjesztést tesz az Önkormányzat képviselő-testületéhez annak lezárására. A képviselő-testület határozata alapján a lezárás tényét hirdetményben közzé kell tenni. A hirdetményt a temető kapun, ravatalozón ki kell függeszteni és a helyi sajtóban is meg kell jelentetni.

(2) Ha a lezárástól számítva a 4. § (2) bekezdésében megállapított idő eltelik, a temető fenntartója az újbóli temetések lehetővé tétele érdekében a lezárt temetőrész megszűntetését, illetve az újrahasznosítását hirdetményben, továbbá 3 alkalommal legalább egy országos és egy területi napilapban és a helyben szokásos módon közhírré kell tenni úgy, hogy a hirdetmény kifüggesztése és az első közzététel a megszűntetés előtt legalább 6 hónappal, a továbbiakban pedig kéthavonként történjenek. A hirdetményben ismertetni kell az újra történő megváltás lehetőségeit, illetve azt, hogy amennyiben erre nincs lehetőség, milyen kötelezettségek terhelik az egyes sírhelyek rendelkezésre jogosultjait.

(3) Megszűntetés esetén az érdekelt hozzátartozók halottaik maradványait és síremlékeit - a szabályszerű díjak megfizetése mellett - a rendelkezésre álló temetési helyeken 6 hónap alatt áthelyezhetik (exhumálás). Amennyiben megszűntetés során a sírhelytábla újólag temetés céljára szolgál, a sírhely díjának újbóli megfizetése esetén a holttest maradványok a helyükön is maradhatnak.

(4) Ha az elhunyt hozzátartozói a temetési helyek birtokosai a kiürítéskor a holttest maradványokat nem szállítják át, vagy a temetési hely újraváltását nem kérik, úgy a maradványokat közös sírban kell elhelyezni.

(5) Amennyiben a maradványok eltávolítása nem indokolt, úgy a lezárt sírhelyek újrahasznosítása előtt legalább 30 cm vastag földréteggel kell felöltetni a területet.

(6) A sírokról el nem szállított síremlékeket, valamint az egyéb tartozékait az üzemeltető értékesítheti, a befolyt összeget a temető fenntartására kell fordítani.

***A sírhelyekre történő temetés***

**7. §** (1) Egy felnőtt sírhelyre - külön engedély alapján - temetési hely megváltási díj befizetése esetén

*a)* még egy gyermekkoporsó,

*b)* a 4. § (3) bekezdésében foglaltak figyelembe vételével még egy felnőtt és gyermekkoporsó

temethető.

(2) A családi (kettős) sírhely kettő nagy koporsó egymás melletti elhelyezésére szolgál. Kettős sírhely egy-egy részébe ugyanolyan feltételekkel történhet rátemetés, mint az egyes felnőtt sírba.

(3) Felnőtt sírhelybe 6, gyermek sírhelybe 2 urna is elhelyezhető díjfizetés ellenében.

(4) Fertőző betegségben elhaltak sírjára rátemetni, és azt - Keszthely Város Népegészségügyi és Tisztiorvosi Szolgálat engedélye alapján - exhumálni csak az eltemetéstől számított 1 éven túl lehet.

(5) A rátemetésre vonatkozó engedélyt a felnyitási rendelkezések betartás mellett a temető fenntartója adja.

(6) Sírhelyet kifalazni, kibetonozni, kideszkázni, kibélelni nem lehet.

***Sírboltba történő temetés***

**8. §** (1) A sírbolt felett rendelkezőnek az tekinthető, aki a megállapított sírbolthely megváltási díját megfizette és rendelkezői minőségét a sírbolt könyvbe bejegyeztette.

(2) A sírbolt és síremlék fenntartásáról annak jogosult rendelkezője, örököse köteles gondoskodni. Ha a sírbolt összeomlásától lehet tartani, a fenntartó felszólíthatja a fenntartásra kötelezhető személyek bármelyikét, hogy gondoskodjon a sírbolt helyreállításáról. A felhívás eredménytelensége esetén a Műszaki iroda a fenntartó kérelmére elrendelheti a sírbolt megszűntetését, illetőleg a sírboltba való további temetkezést megtilthatja.

(3) Arra nézve, hogy a sírboltba kik temetkezhetnek, a sírbolt létesítőjének a sírbolt könyvbe bejegyzett rendelkezései az irányadók. Ha a sírbolt létesítője másként nem rendelkezett, a sírboltba annak házastársát, egyenes ági fel- és lemenő rokonait, továbbá az utóbbiak házastársait lehet eltemetni.

***Hamvak elhelyezése***

**9. §** (1) Az elhamvasztott halottak hamvai elhelyezésére a 2. § (2) bekezdés és a 3. § (7) bekezdés rendelkezései az irányadók.

(2) Urna földbe temetése esetén a sírhely belső méretét a rendelet 5. § (2) bekezdése tartalmazza.

***Díszsírhelyek***

**10. §** (1) Díszsírhelyet Hévíz Város Önkormányzata nevében a polgármester adományozhat azoknak, akik a haza, a közösség vagy a város érdekében kimagasló érdemeket szereztek.

(2) A díszsírhely csak akkor használható fel az elhalt házastársának rátemetéssel történő eltemetésére, ha ahhoz a polgármester hozzájárult.

(3) A díszsírhely használat és az özvegy részére engedélyezett díszsírhely használat a temető fennállásáig szól.

(4) A díszsírhely adományozásáról az elhalt legközelebbi hozzátartozóját és a temető üzemeltetőjét a temetés előtt írásban kell értesíteni a hely pontos megjelölésével.

***A ravatalozó használata***

**11. §** (1) A ravatalozó használata kötelező és díjtalan. Halottakat háznál ravatalozni tilos.

(2) Az elhaltakat - legkésőbb - az elhalálozástól számított 10 órán belül a ravatalozóba kell kiszállítani. A ravatalozó helyiségében és a temető egész területén köteles mindenki olyan magatartást tanúsítani, amely nem sérti a közerkölcsöt és az elhunyt hozzátartozóiban nem kelt kegyeletsértő érzést.

(3) A ravatalozóban - átmenetileg - koszorúk helyezhetők el.

(4) A ravatalozó rendeltetésszerű működését a temető fenntartója köteles biztosítani.

(5) Az elhunytak búcsúztatására gyászmise és istentisztelet, továbbá halottak napja és más ünnepek alkalmával keresztén egyházak istentiszteletet tarthatnak.

***A temető tisztántartása***

**12. §** (1) A sírok rendszeres gondozása és tisztántartása az elhunyt hozzátartozóinak kötelessége.

(2) A temető területének (utak, bejárók, kerítés környéke stb.) tisztántartása a temető fenntartójának feladatát képezi.

(3) A temető területén szemetet és a sírokról eltávolított gyomot (elszáradt virágcsokrok, koszorúk stb.) csak az erre kijelölt területen kihelyezett konténerben szabad tárolni. Az ettől eltérő magatartás tilos.

(4) A kijelölt helyen összegyűlt személt megsemmisítése és elszállítása a temető fenntartójának feladata.

(5) A temetőben végzendő munkák - kivéve a sírgondozást és sírok beültetését - be kell jelenteni a fenntartónak, és a munkához területfoglalási engedélyt kell kérni, melynek költsége 3000 Ft.

(6) A fenntartó hozzájárulása szükséges építőanyagnak a temetőbe való szállításához, építési vagy bontási munkák megkezdéséhez, síremlék vagy bontási anyag elszállításához.

(7) Kutyákat és egyéb állatokat a temető területére bevinni tilos.

(8) A temető területén csak a sírhelyek, sírboltok, síremlékek díszítésére szolgáló tárgyak (pl. koszorúk, sírlámpák, virágok) helyezhetők el. Más tárgyat (ülőpad stb.) elhelyezni, bokrot, fát ültetni csak a fenntartó előzetes engedélyével szabad.

(9) Tilos a sírhelyek környékét felásni, talajt elhordani, vagy sírfeltöltésre használni.

(10) Temetőben elhelyezett tárgyak, sírok, síremlékek megrongálásáért, esetleges eltulajdonításukért a fenntartó felelősséggel nem tartozik. A temetőből kegyeleti tárgyakat javítás, illetve helyreállítás végett vagy más célból a fenntartó engedélyével szabad csak kivinni.

(11) Az, aki a rendeletben foglaltak ellen vét, köteles a temető őrzésével megbízott személy felhívására a személyazonosságát igazolni.

***A temető nyitva tartása***

**13. §** (1) A kapu nyitásáról és zárásáról a fenntartó gondoskodik.

(2)[[2]](#footnote-2) Nyitvatartási rend:

*a)* március 1-jétől augusztus 31-ig 7.00-20.00 óráig

*b)* szeptember 1-jétől október 21-ig 7.00-18.00 óráig

*c)* október 22-től november 10-ig 7.00-20.00 óráig

*d)* november 11-től február 28-ig hétfőtől-szombatig, 7.00-18.00 óráig, vasárnap 7.00-12.00 óráig tart,

*e)* egyházi ünnepeken a temető üzemeltetője határozza meg a nyitvatartási rendet.

(3) A temető rendjét szabályozó hirdetményeket a temető bejáratánál elhelyezett táblán kell közzétenni.

***Szabálysértés[[3]](#footnote-3)***

**14. §[[4]](#footnote-4)**

***Záró rendelkezések***

**15. §** (1) Az e rendeletben nem szabályozott kérdésekben az 1999. évi XLIII. törvény és a végrehajtására kiadott 145/1999. (X. 1.) Korm. rendelet rendelkezései az irányadók.

(2) E rendelet 2000. december 1. napján lép hatályba, hatálybalépésével egyidejűleg hatályát veszti Hévíz Város Önkormányzat Képviselő-testületének 3/1993. (III. 4.) önkormányzati rendelete.

Hévíz, 2000. november 28.

|  |  |
| --- | --- |
| *Vértes Árpád*  polgármester | *dr. Keserű Ákos*  jegyző |

*1. számú melléklet[[5]](#footnote-5)*

Hévíz Város Önkormányzat Képviselő-testületének *30/2009. (X. 30.) önkormányzati rendeletének 1. számú melléklete*

***Hévíz Város Önkormányzata temetési hely megváltási díjai***

1. Szolgáltatás ellenértéke:

|  |  |  |
| --- | --- | --- |
| Ssz. | Megnevezés | Díj |
| 1. | Díszsírhely, egyes | díjmentes |
| 2. | Díszsírhely kettes | díjmentes |
| 3. | Sírhely, felnőtt, egyes 25 évre | 15 000 Ft |
| 4. | Sírhely, felnőtt kettes 25 évre | 30 000 Ft |
| 5. | Gyermeksírhely (10 éves korig) 25 évre | 15 000 Ft |
| 6. | Urnafülke újraváltása 25 évre | 22 500 Ft |
| 7. | Urnasírbolt (2 urna) 25 évre /rézsű/ | 45 000 Ft |
| 8. | Sírbolthely, egyes 60 évre | 112 500 Ft |
| 9. | Sírbolthely, kettes 60 évre | 150 000 Ft |

2. Amennyiben a megváltás után sírbolthely kerül kialakításra, úgy a sírhely és a sírbolthely közti különbséget utólagosan meg kell fizetni.

3. A temetési hely megváltási díja ÁFA mentes szolgáltatás.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Babics Tamás** | **környezetvédelmi ügyintéző** |  |  |
| **Olt István** | **osztályvezető** |  |  |
| **Dr. Márkus Mirtill** | **aljegyző** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |

1. Az Önkormányzat által rendelkezésre bocsátott hivatalos, 2014. március 15-én hatályos, módosításokkal egységes szerkezetben közölt szöveg. [↑](#footnote-ref-1)
2. Módosította: Hévíz Város Önkormányzat Képviselő-testületének 8/2012. (II. 10.) önkormányzati rendelete 1. §. Hatályos: 2012. február 11. [↑](#footnote-ref-2)
3. Hatályon kívül helyezte: Hévíz Város Önkormányzat Képviselő-testületének 19/2012. (III. 28.) önkormányzati rendelete 5. §. Hatálytalan: 2012. április 15. [↑](#footnote-ref-3)
4. Hatályon kívül helyezte: Hévíz Város Önkormányzat Képviselő-testületének 19/2012. (III. 28.) önkormányzati rendelete 5. §. Hatálytalan: 2012. április 15. [↑](#footnote-ref-4)
5. Módosította: Hévíz Város Önkormányzat Képviselő-testületének 30/2009. (X. 30.) önkormányzati rendelete 1. §. Hatályos: 2009. november 1. [↑](#footnote-ref-5)