**ELŐTERJESZTÉS**

**Hévíz Város Önkormányzat Képviselő-testülete**

**2016. május 26- ai nyilvános ülésére**

**Tárgy:** A helyi adóról szóló 4/2010. (II.10.) önkormányzati rendelet módosítása

**Az előterjesztő:** Papp Gábor polgármester

**Készítette:** Szűrösné Németh Hajnalka adó ügyintéző

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

Az adózással összefüggő egyes törvények módosításáról szóló 2015. évi LXXI. törvény 36. és 37. §-a 2016. január 1-jei hatállyal módosította a helyi adókról szóló 1990. évi C. törvény (a továbbiakban: Htv.) 39/C. §-át és 2016. évtől lehetővé teszi, hogy a települési önkormányzatok rendeletükben a jelenlegi szabályozásnál magasabb adóelőnyt biztosítsanak a háziorvosi és védőnői tevékenységet folytató vállalkozók számára.

Az önkormányzat rendeletében jogosult a háziorvos, védőnő vállalkozó számára mentességet, kedvezményt megállapítani feltéve, ha annak vállalkozási szintű iparűzési adóalapja az adóévben a 20 millió forintot nem haladja meg. Az adómentességnek, adókedvezménynek valamennyi háziorvos, védőnő vállalkozó számára azonosnak kell lennie.

A Htv. új 52. § 23. pontja meghatározza a háziorvos, védőnő vállalkozó fogalmát. Eszerint háziorvos, védőnő vállalkozó az a vállalkozó, aki/amely – gazdálkodó szervezetként vagy egyéni vállalkozóként – külön jogszabály alapján háziorvosi, házi gyermekorvosi, fogorvosi alapellátási vagy védőnői tevékenységet végez és nettó árbevételének legalább 80 %-a az e tevékenység (tevékenységek) végzésére vonatkozó, az Országos Egészségbiztosítási Pénztárral kötött finanszírozási szerződés alapján az Egészségbiztosítási alapból származik.

A háziorvosok 2016. március 4-én kérelemmel fordultak hozzám és a Képviselő-testület felé, hogy az iparűzési adó fizetése alól mentességet kapjanak. Beadványukban indokolásként előadták, hogy a környékbeli önkormányzatok már biztosították a törvényi adómentességet.

A kezdeményezés alapján javaslom, hogy a Képviselő-testület 2016. július 1-jétől mentesítse a város háziorvosait a helyi iparűzési adó megfizetése alól. Az önkormányzati adóhatóság illetékességi területén védőnő vállalkozó adózóról tudomásunk nincs.

Az így biztosított helyi adóelőny évente és vállalkozónként akár maximálisan 400.000 forint is lehet, mely jelentős adómegtakarítást jelent a vállalkozó háziorvosnak.

A 2014. évi helyi iparűzési adóbevallások adatai alapján 6 vállalkozás lehet jogosult a mentesség igénybevételére. A mentesség biztosítása esetén az éves iparűzési adóbevétel mintegy 0,3 %-a esne ki a költségvetésből.

Bár a javaslat támogatása adóbevétel kieséssel jár, ez a teljes helyi iparűzési adóbevétel tekintetében számottevő csökkenést nem jelent. A bevallások alapján az adókiesés éves szinten kb. 1 millió forint. Ez az összeg csupán várható adókiesés nagyságrendjét szemlélteti, mivel arra vonatkozóan nem rendelkezünk adatokkal, hogy a háziorvos vállalkozó adózóink nettó árbevételének mekkora hányada származik az OEP-től.

A Htv. 2016.01.01-től hatályba lépő 39/C. § (5) bekezdése alapján az (1)-(4) bekezdése szerinti mentesség, kedvezmény csekély összegű (de minimis) támogatásnak minősül, amely az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló 2013. december 18-i 1407/2013/EU bizottsági rendelet szabályaival összhangban nyújtható.

Így a rendelet tervezetben a háziorvos vállalkozó számára adómentesség formájában nyújtott támogatás, valamint a jelenleg hatályos helyi önkormányzati rendelet alapján azon vállalkozó részére biztosított 25 %-os adókedvezmény, akinek vállalkozási szintű adóalapja nem haladja meg a 2,5 millió Ft-ot, csekély összegű (de minimis) támogatásnak minősül.

Az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III.22.) Korm. rendelet 7. § (1) bekezdése alapján a helyi adókról szóló 4/2010. (II.10.) önkormányzati rendelet módosítás tervezetét megküldtük a Miniszterelnökség Támogatást Vizsgáló Iroda részére véleményezés céljából.

A Miniszterelnökség Támogatásokat Vizsgáló Iroda TVI/4800/2016/DM/1/01 számú állásfoglalásában megállapította, hogy a tervezet alapján nyújtható támogatás csekély összegű (de minimis) támogatásnak minősül és összeegyeztethető az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2013. december 18-i 1407/2013/EU bizottsági rendelettel.

Tekintettel arra, hogy a Htv. 39/C § (5) bekezdése szerint biztosítható adókedvezmény, illetve adómentesség csekély összegű (de minimis) támogatásnak minősül, a helyi adóról szóló rendelet tervezet szövegébe be kell építeni az 1407/2013/EU bizottsági rendelet bizonyos rendelkezéseit, illetve az ún. de minimis nyilatkozatnak és a csekély összegű támogatásról szóló igazolásnak a rendelet tervezet mellékletét kell képeznie.

A szabályozás szerint a kedvezményezetteknek előzetesen május 31-ig, a bevallás benyújtási határidő előtt nyilatkozniuk kell az önkormányzati rendelet részévé váló „Nyilatkozaton” arról, hogy a folyó évben és az azt megelőző 2 években milyen csekély összegű támogatásban részesültek. A nyilatkozat hiányában nem vehető igénybe a mentesség, illetve kedvezmény. Az adózónak a nyilatkozatot 10 évig meg kell őriznie.

A gazdasági kamarákról szóló 1999. évi CXXI. törvény 12. § (1) bekezdés a) pontja alapján a gazdasági tárgyú előterjesztések és jogszabályok tervezeteit véleményeztetni kell Kereskedelmi és Iparkamara illetékes szervezetével. Az egyeztetés megtörtént, a Zala Megyei Kereskedelmi és Iparkamara Hévíz Térségi Szervezet véleményezési jogával élve, egyetértett és támogatta a rendelet módosítását.

A jogalkotásról szóló 2010. évi CXXX. törvény 17. §-ában foglaltaknak megfelelően elkészült a rendelet tervezet előzetes hatásvizsgálata, amelyet az előterjesztés melléklete tartalmaz.

Kérem a Tisztelt Képviselő-testületet az előterjesztés megvitatására, és a rendelet-módosítás elfogadására. A rendeletalkotás minősített többséget igényel.

**Részletes indokolás**

1.§

A rendelet-tervezet 1. §-a adómentességet javasol a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

További bekezdéseibe kötelező jelleggel beépíti az 1407/2013/EU bizottsági rendelet bizonyos rendelkezéseit.

2. §

A rendelet hatálybalépéséről rendelkezik.

**Hévíz Város Önkormányzat Képviselő-testületének**

**……….. / 2016. (………) önkormányzati rendelete**

**a helyi adókról szóló Hévíz Város Önkormányzat Képviselő-testületének 4/2010. (II. 10.) önkormányzati rendelet módosításáról**

Hévíz Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, Magyarország Alaptörvénye 32. cikk (2) bekezdésében foglalt feladatkörében eljárva a következőket rendeli el:

1. § A helyi adókról szóló 4/2010. (II. 10.) önkormányzati rendelet (a továbbiakban: Ör.) 11. §-a helyébe az alábbi rendelkezés lép:

**„Adómentesség, adókedvezmény**

11. § (1) Azon vállalkozó, akinek a Htv. 39. § (1) bekezdés, illetőleg a 39/A.§, vagy 39/B. § alapján számított (vállalkozási szintű) adóalapja nem haladja meg a 2,5 millió Ft-ot 25 %-os adókedvezményre jogosult.

(2) Az (1) bekezdésben foglaltaktól eltérően adómentesség illeti meg azt a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

(3) Az (1) – (2) bekezdésben meghatározott adókedvezmény, illetve adómentesség formájában nyújtott támogatás csekély összegű támogatásnak minősül, amelyet kizárólag az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2013. december 18-i 1407/2013/EU bizottsági rendelet (HL L 352, 2013.12.24. I.o) (a továbbiakban: 1407/2013/EU bizottsági rendelet) szabályai alapján lehet nyújtani.

(4) A kedvezményezett az adókedvezmény, illetve adómentesség következtében megszerzett előnyt – az 1407/2013/EU bizottsági rendelet 1. cikke (2) bekezdésének kivételével – nem használhatja az 1407/2013/EU bizottsági rendelet 1. cikkének (1) bekezdésében meghatározott kivételek szerinti célokra, továbbá – az 1407 /2013/EU bizottsági rendelet 3. cikk (2) bekezdésének megfelelően – közúti kereskedelmi árufuvarozás ellenszolgáltatás fejében történő végzése céljából teherszállító jármű vásárlására.

(5) A kedvezményezettnek az 1407/2013/EU bizottsági rendelet 5. cikkének (1) bekezdése figyelembevételével – az ott meghatározott feltételek teljesítésének megállapítására alkalmas módon – jelen rendelet 1. mellékletben foglaltak szerint nyilatkoznia kell a részére a támogatás odaítélésének évében és az azt megelőző két pénzügyi évben nyújtott csekély összegű támogatások támogatástartalmáról. A nyilatkozat mintáját a rendelet 1. melléklete állapítja meg.

(6) A kedvezményezett és az 1407/2013/EU bizottsági rendelet 2. cikk (2) bekezdése szerinti, egy és ugyanazon vállalkozás részére a folyó pénzügyi évben, valamint az azt megelőző két pénzügyi év során az 1407/2013/EU bizottsági rendelet alapján odaítélt csekély összegű támogatások bruttó támogatástartalma tagállamonként nem haladhatja meg a 200.000 eurónak, közúti kereskedelmi árufuvarozást ellenszolgáltatás fejében végző vállalkozások esetében a 100.000 eurónak megfelelő forintösszeget, figyelembe véve az 1407/2013/EU bizottsági rendelet 3. cikkének (8) és (9) bekezdését is. [Az átváltásnál az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III.22.) Korm. rendelet 35. §-a alapján kell eljárni.]

(7) Az 1407/2013/EU bizottsági rendelet alapján nyújtott csekély összegű támogatás az Európai Unió működéséről szóló szerződés 107. és 108. cikkének az általános gazdasági érdekű szolgáltatást nyújtó vállalkozások számára nyújtott csekély összegű támogatásokra való alkalmazásáról szóló, 2012. április 25-i 360/2012/EU bizottsági rendeletnek (HL L 114., 2012.4.26., 8. o.) megfelelően nyújtott csekély összegű támogatás más csekély összegű támogatással a 360/2012/EU bizottsági rendeletben meghatározott felső határig halmozható. Az 1407/2013/EU bizottsági rendelet szerinti csekély összegű támogatás más csekély összegű támogatással az 1407/2013/EU bizottsági rendelet 3. cikkének (2) bekezdésében meghatározott felső határig halmozható.

(8) A csekély összegű támogatás nem halmozható azonos támogatható költségek vonatkozásában vagy azonos kockázatfinanszírozási célú intézkedés vonatkozásában nyújtott állami támogatással, ha a támogatások halmozása túllépi bármely csoportmentességi rendeletben vagy a Bizottság által elfogadott határozatban az egyes esetek meghatározott körülményeire vonatkozóan rögzített maximális intenzitást vagy összeget.

(9) A támogatást nyújtó írásban tájékoztatja a kedvezményezettet a támogatás bruttó támogatási egyenértékben kifejezett összegéről és arról, hogy az csekély összegűnek minősül. Az igazolás mintáját a rendelet 2. melléklete állapítja meg.

(10) A kedvezményezettnek a támogatáshoz kapcsolódó iratokat az odaítélést követő 10 évig meg kell őriznie, és a támogatást nyújtó ilyen irányú felhívása esetén a támogatott köteles azokat bemutatni. A csekély összegű támogatási jogcímen nyújtott támogatásokról az Európai Bizottság kérésére 20 munkanapon belül információt kell szolgáltatni.”

2. § Az Ör. a következő 11/A. §-al egészül ki:

**„Értelmező rendelkezések**

11/A. § E rendelet alkalmazásában:

1. *állami támogatás:* az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III.22.) Korm. rendelet 2. § 1. pontja szerinti támogatás;

2. *egy és ugyanazon vállalkozás:* az 1407/2013/EU bizottsági rendelet 2. cikk (2) bekezdése szerinti vállalkozás.

3. § Ez a rendelet 2016. július 1-jén hatályba, és a hatálybalépését követő napon hatályát veszti.

dr. Tüske Róbert Papp Gábor

jegyző polgármester

1. melléklet a ……/2016. (………) önkormányzati rendelethez

„1. melléklet a 4/2010. (II.10.) önkormányzati rendelethez**”**

**NYILATKOZAT**

**az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2013. december 18-i 1407/2013/EU bizottsági rendelet (HL L 352., 2013.12.24., 1. o.) szerinti csekély összegű (de minimis) támogatás esetén**

|  |  |
| --- | --- |
| **1. Kedvezményezett adatai** | |
| Név: |  |
| Adószám: |  |
| Elérhetőség: |  |
| Aláírásra jogosult képviselő: |  |
| E-mail cím: |  |
| *(jelölje X-szel )*  ⬜ Egyesülés a folyamatban lévő és az azt megelőző két adóév során  ⬜ Szétválás a folyamatban lévő és az azt megelőző két adóév során | |
| Egyesülés, szétválás ideje: | \_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_  (év) (hónap) (nap) |

Ezúton nyilatkozom, hogy a folyó pénzügyi évben és az azt megelőző két pénzügyi év során a kedvezményezett, továbbá az olyan vállalkozások, amelyekkel a kedvezményezett az 1407/2013/EU bizottsági rendelet 2. cikk (2) bekezdése alapján egy és ugyanazon vállalkozásnak minősül, Magyarországon a következő csekély összegű támogatás(ok)ban részesültek.

Nyilatkozatom arra is kiterjed, hogy a kedvezményezett, továbbá az olyan vállalkozások, amelyekkel a kedvezményezett egy és ugyanazon vállalkozásnak minősül, milyen csekély összegű támogatás(ok)ra nyújtottak be támogatási kérelmet (az elutasított kérelmekről nem kell nyilatkozni, csak azokról, amelyek elbírálása folyamatban van).

Nyilatkozatom a 1407/2013/EU bizottsági rendelet 3. cikk (8)-(9) bekezdéseiben írtak betartásához szükséges adatokat is tartalmazzák.[[1]](#footnote-1)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **2. Csekély összegű támogatások[[2]](#footnote-2)** | | | | | | | | | | |
| **Sor-szám** | **Támogatás jogalapja (bizottsági rendelet száma)** | **Támogatást nyújtó szervezet** | **Támogatás kedvezménye-zettje és célja** | **A támogatást ellenszolgáltatás fejében végzett közúti kereskedelmi árufuvarozás-hoz vette igénybe?** | **Kérelem benyúj-tásának dátuma[[3]](#footnote-3)** | **Odaítélés dátuma** | **Támogatás összege** | | **Támogatás bruttó támogatástartalma[[4]](#footnote-4)** | |
| **Forint** | **Euró** | **Forint** | **Euró** |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

|  |  |
| --- | --- |
| **3. Adatok az egy és ugyanazon vállalkozásokról** | |
| Nyilatkozom, hogy az 1407/2013/EU bizottsági rendelet 2. cikk (2) bekezdése értelmében a kedvezményezett az alábbi vállalkozásokkal minősül egy és ugyanazon vállalkozásnak. | |
| **Vállalkozás neve** | **Adószáma** |
|  |  |
|  |  |
|  |  |
|  |  |
|  |  |
|  |  |

Az 1407/2013/EU bizottsági rendelet szerint csekély összegű támogatás nem halmozható azonos elszámolható költségek vonatkozásában nyújtott állami támogatással vagy olyan kockázatfinanszírozási célú intézkedéssel, amelyhez a 1407/2013/EU bizottsági rendelet szerinti csekély összegű támogatást nyújtják, amennyiben az így halmozott összeg meghaladná a csoportmentességi rendeletekben vagy az Európai Bizottság határozatában meghatározott maximális támogatási intenzitást vagy összeget. Ennek megfelelően a kedvezményezett vonatkozásában az alábbiakról nyilatkozom.[[5]](#footnote-5)

Nyilatkozatom arra is kiterjed, hogy a kedvezményezett milyen, a jelen nyilatkozattal érintett csekély összegű támogatás elszámolható költségeivel azonos elszámolható költséget tartalmazó, vagy milyen kockázatfinanszírozási célú intézkedésre nyújtott be támogatási kérelmet, amelyhez a jelen nyilatkozattal érintett csekély összegű támogatást is kéri (az elutasított kérelmekről nem kell nyilatkozni, csak azokról, amelyek elbírálása folyamatban van).

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **4. Adatok az azonos elszámolható költségek vagy a csekély összegű támogatással azonos célú kockázatfinanszírozási célú intézkedés vonatkozásában nyújtott állami támogatásokra** | | | | | | | | | | |
| **Sor-szám** | **Támogatás jogalapja (uniós állami támogatási szabály)** | **Támogatást nyújtó szervezet** | **Támogatási kategória**  **(pl. regionális beruházási támogatás)** | **Kérelem benyújtásának dátuma[[6]](#footnote-6)** | **Odaítélés dátuma** | **Azonos elszámolható költségek teljes összege jelentértéken** | | **Azonos kockázatfinanszíro-zási célú intézkedés vonatkozásában nyújtott állami támogatás bruttó támogatástartalma / azonos elszámolható költségek vonatkozásában nyújtott állami támogatás bruttó támogatástartalma[[7]](#footnote-7)** | | **Maximális támogatási intezitás (*%*) vagy maximális támogatási összeg** |
| **Forint** | **Euró** | **Forint** | **Euró[[8]](#footnote-8)** |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

Nyilatkozom, hogy a kedvezményezett aláírásra jogosult képviselője vagyok, és a fent megadott adatok helyesek.

Hozzájárulok ahhoz, hogy a fenti adatokat a tárgyban illetékes szerveknek az adatkezelő átadja.

Tudomásul veszem, hogy amennyiben a nyilatkozat kelte és a támogatás odaítélése[[9]](#footnote-9) közötti időszakban egyéb csekély összegű vagy a támogatáshalmozás szempontjából figyelembe veendő más támogatást ítélnek oda a kedvezményezett számára, a kedvezményezett erről haladéktalanul – még a jelen nyilatkozat szerinti támogatás odaítélése előtt – értesíteni köteles a támogatást nyújtót, és köteles megfelelően módosított adattartalommal újból kiállítani a jelen nyilatkozatot.

Kelt:

……………………………..

Kedvezményezett

(aláírás, pecsét)

1. melléklet a …… /2016. (……) önkormányzati rendelethez

„2. melléklet a 4/2010. (II.10.) önkormányzati rendelethez**”**

**Igazolás csekély összegű támogatásról**

Alulírott … a … mint támogatást nyújtó képviseletében eljárva ezúton igazolom, hogy a … mint kedvezményezett …. bizottsági rendelet (HL …, dátum, oldal) (a továbbiakban: … bizottsági rendelet) alapján a következő csekély összegű támogatásban részesül:

Projekt megnevezése:

Támogatást nyújtó döntésének száma:

Támogatás odaítélésének időpontja:

A támogatás bruttó támogatástartalma jelenértéken:

A jelen támogatással érintett célra a(z) … bizottsági rendelet alapján …. eurónak megfelelő forintösszeg nyújtható.

Jelen igazolást a(z) … bizottsági rendelet 6. cikk (1) bekezdése alapján állítottam ki.

Kelt, …

…………………………………………………………..

Támogatást nyújtó szervezet (aláírás, pecsét)

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**Hévíz Város Önkormányzat Képviselő-testületének a helyi adókról szóló 4/2010. (II.10.) önkormányzati rendelet módosításáról szóló ………../2016. (…………) önkormányzati rendeletéhez**

1. **Társadalmi hatások**

Az adómentesség következtében a háziorvos vállalkozónál (háziorvosi, házi gyermekorvosi, fogorvosi alapellátást végző vállalkozó) maradó jövedelem az általa ellátott közfeladat színvonalának emelését segítheti. Társadalmi hatása pozitív.

1. **Gazdasági, költségvetési hatások**

Bár a javaslat támogatása adóbevétel kieséssel jár, ám ez a teljes iparűzési adó bevétel tekintetében számottevő csökkenést nem jelent.

1. **Környezeti hatások**

A rendeletben foglaltak végrehajtásának környezetre gyakorolt hatása nincs.

1. **Egészségi következmények**

A rendeletben foglaltak végrehajtásának a háziorvos vállalkozók támogatásával a betegellátás körülményeinek javításán keresztül, közvetetten pozitív hozadéka lehet a lakosság egészségi állapotára nézve.

1. **Adminisztratív terheket befolyásoló hatások**

A rendeletben foglaltak végrehajtása az adminisztratív terheket növeli.

1. **A jogszabály megalkotásának szükségessége, a jogalkotás elmaradásának várható következményei**

Az egészségügyi alapellátás, az egészséges életmód segítését célzó szolgáltatások nyújtása a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja alapján a helyi önkormányzat feladata. Hévíz Város Önkormányzata elkötelezett a város egészségügyi helyzetének további javítása mellett, és a rendelkezésre álló eszközökkel, lehetőségeihez mérten törekszik alapellátási feladatának minél magasabb színvonalú ellátására.

1. **A jogszabály alkalmazásához szükséges személyi, szervezeti és pénzügyi feltételek**

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Szűrösné Németh Hajnalka | előterjesztés készítője |  |  |
| Fábiánné Hoffman Márta | Mb. hatósági osztályvezető/  előterjesztés készítője |  |  |
| Szintén László | Közgazdasági osztályvezető/pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |

1. Az egyesülés által érintett vállalkozásoknak nyújtott valamennyi korábbi csekély összegű támogatást bele kell számítani az egyesülés révén létrejövő, vagy jogutód pályázó csekély összegű támogatási keretébe. Az egyesülést megelőzően jogszerűen odaítélt csekély összegű támogatás később is jogszerű marad.

   Ha egy vállalkozás két vagy több vállalkozásra válik szét, a szétválást megelőzően nyújtott csekély összegű támogatást az eredetileg a támogatásban részesülő azon vállalkozásnak kell betudni, amely a csekély összegű támogatással támogatott tevékenységet átvállalta. Ha ennek meghatározására nincs lehetőség, a csekély összegű támogatást a saját tőkének a szétválás tényleges időpontjában érvényes könyv szerinti értéke alapján arányosan el kell osztani a szétválás által érintett vállalkozások között. [↑](#footnote-ref-1)
2. Az egyesülésre és szétválásra vonatkozó szabályok, valamint és az egy és ugyanazon vállalkozás fogalma által érintett vállalkozások tekintetében is ki kell tölteni. [↑](#footnote-ref-2)
3. Amennyiben a támogatásról még nem született döntés. [↑](#footnote-ref-3)
4. Az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet [a továbbiakban: 37/2011. (III. 22.) Korm. rendelet] 2. melléklete alapján. [↑](#footnote-ref-4)
5. Itt kizárólag a kedvezményezett tekintetében kell nyilatkozni, az egyesülésre és szétválásra vonatkozó szabályok, valamint és az egy és ugyanazon vállalkozás fogalma által érintett vállalkozások tekintetében nem. [↑](#footnote-ref-5)
6. Amennyiben a támogatásról még nem született döntés. [↑](#footnote-ref-6)
7. A 37/2011. (III. 22.) Korm. rendelet 2. melléklete alapján. [↑](#footnote-ref-7)
8. A 37/2011. (III. 22.) Korm. rendelet 35. §-a alapján kell kiszámítani:

   *Ha létező támogatási program másként nem rendelkezik, az uniós állami támogatási szabályokban, euróban meghatározott összegek forintra történő átszámításánál a támogatási döntés napját megelőző hónap utolsó napján érvényes, a Magyar Nemzeti Bank által közzétett, két tizedes jegy pontossággal meghatározott devizaárfolyam alkalmazandó.* [↑](#footnote-ref-8)
9. A csekély összegű támogatást akkor kell odaítéltnek tekinteni, amikor az alkalmazandó nemzeti jogrendszer értelmében a támogatás igénybevételének jogát a kedvezményezett vállalkozásra ruházzák, függetlenül a csekély összegű támogatás folyósításának időpontjától. Csekély összegű támogatást tartalmazó szerződésnél például ez az időpont általában a szerződés kelte. [↑](#footnote-ref-9)