cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HTO/782-1/2016.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2016. május 26-ai nyilvános ülésére**

**Tárgy:** A települési támogatásról szóló11/2015 (II. 26.) számú önkormányzati rendelet módosítása

**Az előterjesztő:** Papp Gábor polgármester

**Készítette:**  Király Ádám szociális és általános hatósági ügyintéző

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény (a továbbiakban: Szt.) felhatalmazása alapján a települési támogatásról 11/2015. (II. 26.) szám alatt önkormányzati rendeletet (a továbbiakban: Ör) alkotott, mely időközben többszöri módosításra került.

A rendelet tavalyi megalkotásának célja a szociálisan rászorult hévízi lakók támogatása az Szt. hatályos rendelkezései alapján. A mostani rendeletmódosítással is szeretnénk a fenti célt szem előtt tartva tovább fejleszteni a rendelet támogatási feltételeit. A módosítás elsősorban a jogosultak körét bővíti. Ezen felül a rendkívüli települési támogatás, illetve a gyógyszertámogatás legnagyobb adható összegének keretét is tovább kívánjuk emelni. Korrigálásokat követően hatékonyabban és szélesebb körben tudjuk támogatni ügyfeleinket.

A rendkívüli települési támogatás jelenleg legnagyobb adható összege az öregségi nyugdíjminimum 50% vagyis 14 250 Ft, amit **28 500 Ft-ra kívánunk emelni**. A fent említett támogatást veszik igénybe a legtöbben és a rendkívüli szociális helyzetek megkívánják a hatékony segítséget.

A rendkívüli települési támogatás maximális adható összegével egy időben az egy évben összesen adható 71 250 Ft-ot, **99 750 Ft-ra kívánjuk emelni**, ami az öregségi nyugdíjminimum 350%-a. A változtatás a rendelet megalkotása óta eltelt idő gyakorlata kívánja meg. Ha az adott háztartás temetési célú rendkívüli települési támogatásban részesül, ami maximálisan 50 000 Ft., így abban az évben már ugyanazon rászoruló család csak kisebb összegű további támogatást igényelhetne, hiába indokolná szociális helyzetük a nagyobb összegű segély kifizetését.

Anyagi forrást érintő emelések továbbiakban a gyógyszertámogatást érintik. Jelen szabályozás alapján egy évre a legnagyobb adható gyógyszertámogatás 45 000 Ft. A támogatást igénybevevők mindegyike „kisnyugdíjas”, akik nehezen tudják kigazdálkodni egészségi állapotuk fenntartásához elengedhetetlen gyógyszereket, ezért javasoljuk a korábbi évi 45 000 Ft-os határ **60 000 Ft-ra történő felemelését**, amit két részletben fél év eltéréssel kapnak meg a rászorulók.

Továbbiakban a gyógyszertámogatás illetve a méltányossági települési támogatás a rendelet egységességét megalapozó egyedül élő, illetve egyedülálló fogalmak közti különbséget kívántuk áthidalni. A fogalmakat az Szt.4. § alatt szabályozza.

Az Szt. 4. § (1) bekezdés

*e)*pontja alapjánegyedül élő: az a személy, aki egyszemélyes háztartásban lakik;

*f) háztartás:* az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége;

*l)*egyedülálló: az a személy, aki hajadon, nőtlen, özvegy, elvált vagy házastársától külön él, kivéve, ha élettársa van;

Tájékoztatom a Tisztelt Képviselő-testületet, hogy jelenleg folyamatban van egy beiskolázási támogatás kidolgozása az alapfokú oktatási intézmények tanulói részére, mivel ezen tanulók nem részesülnek támogatásban. A támogatással a szülők iskolakezdési terheit kívánjuk csökkenti. A beterjesztésre várhatóan a 2016. júniusi testületi ülésen kerül sor.

További módosítások egységesítő, egyszerűsítő és pontosító jellegűek, amelyek a rendelet tartalmi elemeit nem változtatják meg.

**Részletes indokolás:**

**1**. § A rendelet szövegében a mellékletek száma helytelenül szerepelt, amelyet módosítottunk.

**2**. § A rendkívüli települési támogatás keretein belül biztosítható támogatás az öregségi nyugdíj 100%-val azonos határra történő felemelése. A rendkívüli települési támogatás évi adható összegének megemelése.

**3**. § Bekezdés hivatkozás módosítása a rendelet helyes értelmezésének tekintetében.

**4**. § A rendelet szövegezésének egyszerűsítése és a hivatkozásismétlés megszüntetése.

**5**. § A rendelet szövegezésének egyszerűsítése és a hivatkozásismétlés megszüntetése.

**6**. § A gyógyszertámogatást kérelmezők közül nem csak az egyedül élők, hanem az egyedülállók is magasabb jövedelemhatár alapján igényelhetik a támogatást.

**7**. § A gyógyszertámogatás legnagyobb adható összegének felemelése 60 000 Ft-ra.

**8**. § A méltányossági települési támogatást kérelmezők közül nem csak az egyedül élők, hanem az egyedülállók is magasabb jövedelemhatár alapján igényelhetik a támogatást.

**9-10**. § A hatályba léptető és a hatályt vesztő rendelkezést tartalmazza.

Kérem a Tisztelt Képviselő-testületet a rendelet-tervezet megvitatására és a hatályos önkormányzati rendelet módosítására. A rendeletalkotás minősített többséget igényel.

**2.**

# Hévíz Város Önkormányzat Képviselő-testületének

# ../……(.. ...) önkormányzati rendelete

# a települési támogatásról szóló

# 11/2015. (II. 26.) önkormányzati rendelet módosításáról

# Hévíz Város Önkormányzat Képviselő-testülete a szociális igazgatásról szóló 1993. évi III. törvény 45. § (1) bekezdésében kapott felhatalmazás alapján az Alaptörvény 32. cikk (1) bekezdés *a)* pontjába foglalt és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

## **1. A szociális hatáskör gyakorlása**

**1. §** A települési támogatásról szóló 11/2015. (II. 26.) önkormányzati rendelet (továbbiakban: Ör.) 5. § (2) bekezdés helyébe a következő rendelkezés lép:

„(2) A támogatásokhoz a kérelmet a rendelet 1-7. mellékleteiben meghatározott formanyomtatványon kell benyújtani.”

**2. §** Az Ör. 13. § (2)- (3) bekezdés helyébe a következő rendelkezés lép:

„ (2) A rendkívüli települési támogatás egyszeri összege a rászorultsághoz igazodva nem lehet kevesebb, mint 5000 forint, és nem haladhatja meg az öregségi nyugdíj mindenkori legkisebb összegének 100 %-át.

(3) Az igénylő és a vele közös háztartásban élő családtagjai számára rendkívüli települési támogatás összege az adott naptári évben nem haladhatja meg az öregségi nyugdíj mindenkori legkisebb összegének 350%-át.”

**3. §** Az Ör. 15. § (4) bekezdése helyébe a következő rendelkezés lép

„(4) Ha a háztartás:

*a)* (3) bekezdés *a)-c)* pontja szerinti tagja magasabb összegű családi pótlékban vagy fogyatékossági támogatásban részesül, vagy

*b)* (3) bekezdés *d)* vagy *e)* pontja szerinti tagjára tekintettel magasabb összegű családi pótlékot folyósítanak, a rá tekintettel figyelembe vett arányszám 0,2-del növekszik.”

**4. §** Az Ör. 19. § a) pontja helyébe a következő rendelkezés lép:

*„a)* Az ápolást végző családjában az egy főre jutó jövedelem nem haladja meg az öregségi nyugdíj mindenkori legkisebb összegének 130%-át, egyedülálló esetén annak 180%-át feltéve, hogy az ápoló és családja vagyonnal nem rendelkezik.”

**5. §** Az Ör. 19. § c) pontja helyébe a következő rendelkezés lép:

*„c)* az ápoló és az ápolt között tartási, életjáradéki vagy öröklési szerződés nem áll fenn feltéve, hogy az ápoló és családja vagyonnal nem rendelkezik.”

**6. §** Az Ör 22. § (2) bekezdés helyébe a következő rendelkezés lép:

„(2) Az Ör. 22. § (2) Az (1) bekezdésben meghatározott szociális rászorultságon azt a havi rendszeres gyógyító ellátási költséget és jövedelemhatárt kell érteni, amely eléri az öregségi nyugdíj mindenkori legkisebb összegének 20%-át, feltéve, hogy a családban az egy főre jutó havi jövedelem nem haladja meg az öregségi nyugdíj mindenkori legkisebb összegének 275%-át, egyedül élő vagy egyedülálló esetén a 310%-át.”

**7. §** Az Ör 24. § (1) bekezdés helyébe a következő rendelkezés lép:

„(1) A jogosult háziorvosa által kiadott havi gyógyszerköltség és gyógyászati segédeszköz szükséglet igazolása alapján kerül az egyéni gyógyszerkeret megállapításra, amelynek összege évi 23 400 forinttól 60 000 forintig terjedhet.”

**8. §** Az Ör 28. § (1) bekezdés helyébe a következő rendelkezés lép:

**„**(1) A települési támogatás méltányosságból is megállapítható, ha az egy főre jutó havi jövedelem a kérelmező családjában az öregségi nyugdíj mindenkori legkisebb összegének 300%-át, egyedül élő vagy egyedülálló kérelmező esetén az öregségi nyugdíj mindenkori legkisebb összegének 350%-át nem haladja meg, feltéve, ha a kérelem benyújtását legfeljebb 60 nappal megelőzően az alábbi körülmények valamelyike fennáll:”

**9. §** Hatályát veszti az Ör. 5. § (2), 13. § (2)-(3), 15. § (4), 19. § a), c), 22. § (2), 24. § (1), 28. § (1) számú bekezdései.

**10. §** Ez a rendelet a kihirdetését követő napon lép hatályba és hatályba lépését követő napon hatályát veszti.

dr. Tüske Róbert Papp Gábor

jegyző polgármester

**3.**

**Bizottsági állásfoglalások**

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe**: a települési támogatásról szóló 11/2015. (II. 26.) önkormányzati rendelet módosításáról

**Társadalmi-gazdasági hatása**: A rendelet-tervezetnek társadalmi hatása, hogy még koncentráltabban tudjunk a szociálisan rászorult személyeknek és családjuknak segítséget nyújtani. Gazdasági és költségvetési hatásokat nem keletkeztet, tekintettel arra, hogy a jelenleg hatályos rendelet alapján megtervezett előirányzatokat módosítani nem kell.

**Költségvetési hatása**: A 2016 évi költségvetésben betervezett szociális ellátásokra fordítandó összeget nem növeli.

**Környezeti, egészségi hatása**: A tervezetben foglaltaknak közvetlen környezeti és egészségi következményei nincsenek.

**Adminisztratív terheket befolyásoló hatása**: Az adminisztratív terhek növekednek, mivel az ügyfelek létszáma is várhatóan felemelkedik.

**Egyéb hatása**: Nincs.

**A rendelet megalkotásának szükségessége**: A szociális igazgatásról és szociális ellátásokról szóló 1993. évi III. törvény alapján a lakosság szociálisan rászorult körének biztosítsuk a helyi szociális ellátásokat. Ehhez szükséges az Ör. módosítása.

**A rendelet megalkotása elmaradása esetén várható következmények**: Nincs.

**A rendelet alkalmazásához szükséges feltételek**: A jogszabály alkalmazásához szükséges személyi, szervezeti, tárgyi feltételek nem változnak, azok rendelkezésre állnak. A pénzügyi feltételeket az önkormányzat 2016. évi költségvetése biztosítja.

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Mb. hatósági osztályvezető** |  |  |
| **Király Ádám** | **szociális és általános hatósági ügyintéző** |  |  |
| **dr. Tüske Róbert** | **törvényességi felülvizsgálat** |  |  |